La Direcció General de Qualitat Ambiental i Canvi Climàtic del Departament de Territori i Sostenibilitat ha anunciat que manté activat l'avís preventiu per contaminació atmosfèrica que va declarar dimarts a la conurbació de Barcelona, Ponent i la Plana de Vic. Aquest avís afecta els 40 municipis de la conurbació de Barcelona que formen part de la Zona de Protecció Especial de l'Ambient Atmosfèric (ZPE); la zona de qualitat de l'aire de la Plana de Vic, conformada per 38 municipis; i la de Ponent, que inclou 146 municipis. Ateses les condicions meteorològiques, la Generalitat preveu mantenir actiu l'avís per partícules en suspensió fins dissabte i està previst desactivar-lo diumenge. Pel que fa a l'avís preventiu pels nivells de diòxid de nitrogen (NO2) a la conurbació de Barcelona, es desactivarà dissabte. La Generalitat demana als ciutadans que evitin els desplaçaments innecessaris i prioritzin l'ús de transport públic.  L'avís preventiu és la fase prèvia a la possibilitat d'un episodi ambiental per alta contaminació, sense que s'hagi de produir necessàriament. Precisament, l'objectiu d'aquesta actuació és reduir les emissions de contaminants per evitar que tingui lloc un episodi.   Aquest avís comporta: Indicar en els panels lluminosos dels principals eixos viaris que el nivell de contaminació és elevat; informar als ciutadans perquè prioritzin l'ús del transport públic envers al vehicle privat; notificar a les activitats industrials i de generació elèctrica que activin els protocols de treball previstos en aquests casos; recomanar als municipis que aturin o redueixin les activitats o obres amb materials pulverulents. Poca dispersió i intrusió de pols africana   L'avís preventiu per nivells força elevats de partícules en suspensió de diàmetre inferior a 10 micres (PM10) es mantindrà aquets divendres i dissabte i es desactivarà diumenge. La mesura es pren per l'entrada de pols africana que s'ha registrat aquest divendres, un fet que ha provocat l'increment de la concentració de partícules, i que no està previst que desaparegui fins dissabte al vespre.  Pel que fa a l’altre contaminant que aquests dies ha presentat valors força alts a Barcelona i als 39 municipis de la seva conurbació, que conformen la Zona de Protecció Especial de l'Ambient Atmosfèric (ZPE), el diòxid de nitrogen (NO2), la situació ha millorat. Dijous no es van superar els valors de 160 micrograms per metre cúbic de mitjana en una hora en més d'una estació.   Aquest divendres, en canvi, l'estació de mesurament de la plaça Gal·la Placídia, a Barcelona, ha registrat una mitjana horària superior a 200 micrograms per metre cúbic, i la de Ciutadella, també a la capital catalana, una mitjana horària superior a 160 micrograms per metre cúbic. Donat els patrons de mobilitat previstos per aquest divendres, és possible que els valors tornin a pujar aquesta tarda. Aquests factors aconsellen mantenir el dia d'avui l'avís preventiu a la ZPE pel que fa al diòxid de nitrogen, i es desactivarà dissabte.  Recomanacions per reduir la contaminació   La Generalitat recomana els ciutadans dels municipis afectats: realitzar els trajectes a peu o amb bicicleta escollint carrers poc freqüentats pel trànsit; utilitzar el transport públic; reduir els desplaçaments amb vehicle privat; utilitzar el cotxe compartit; realitzar una conducció eficient; en el cas de disposar de diferents vehicles, utilitzar el que tingui les emissions més baixes; regular la climatització de les llars, baixant la temperatura del termòstat; assegurar-se del bon funcionament de les calefaccions de combustibles fòssils, com llenya o biomassa, evitant-ne purgues i arrencades.

Summary: La Generalitat manté l'avís preventiu per contaminació atmosfèrica a la conurbació de Barcelona, Ponent i la Plana de Vic


El primer secretari del PSC, Miquel Iceta, ha demanat a la Generalitat i als ajuntaments d'arreu de Catalunya que acatin la decisió de la Junta Electoral Central (JEC) sobre la retirada dels llaços grocs i estelades a les façanes dels edificis públics. Iceta ha defensat que les administracions locals pengin "símbols de forma puntual" per commemorar un dia o una causa en concret, però en cap cas entén que hi siguin "de forma permanent". En aquesta línia, el líder del PSC respecta que el Govern es plantegi recórrer la decisió de la JEC, si no hi està d'acord. De tota manera, Iceta no es vol "ni imaginar" que aquest cas acabi arribant als jutjats per una "desobediència" del president de la Generalitat, Quim Torra, per no respectar la decisió de la Junta. El primer secretari del PSC, Miquel Iceta, ha convidat a totes les administracions a començar a retirar els llaços grocs i les estelades dels edificis públics, tal com obliga la Junta Electoral Central (JEC). Iceta ha recordat que "els ajuntaments també són administracions" i per tant s'han d'incloure en la decisió de la JEC. Segons el líder socialista, la decisió "és lògica" perquè cal que tots els edificis de titularitat pública mantinguin "la neutralitat" per tal de poder "representar a tots els ciutadans", siguin i independentistes o no. En aquest sentit, Iceta ha defensat que els ajuntaments pengin "de forma puntual" algun símbol "per commemorar una efemèride". El líder socialista ha posat l'exemple del "dia de l'orgull gai, amb la bandera al balcó, o pel 8-M es pengi un llaç lila". De tota manera, creu que tenir aquests símbols penjats "de forma permanent" no pot ser possible, perquè només es poden mostrar les banderes "oficials". Tot i així, Iceta ha afirmat que respecta l'alternativa que planteja el Govern de presentar un recurs a la decisió de la JEC. El socialista ha recordat que el sistema permet aquests mecanismes per defensar el posicionament. "En un estat de dret, el combat es produeix dins de la llei", ha reblat Iceta, "per això si una resolució pot ser discutida, es presenta un contenciós administratiu". D'altra banda, Iceta no es vol "ni imaginar" que el president de la Generalitat, Quim Torra, no compleixi la decisió de la JEC. Per això confia que el president no ocorri en un cas de desobediència per no obligar a treure els llaços i estelades dels edificis de la Generalitat.

Summary: Iceta convida a la Generalitat i als ajuntaments a retirar els llaços grocs dels edificis públics


El despatx Aranda, Pigem i Vilalta vol impulsar la creació d'una plataforma digital de coneixement internacional. Després de ser distingits amb el premi Pritzker d'arquitectura, el més important d'aquesta disciplina, defineixen el projecte com el seu “proper somni". Per tal de fer-ho possible, han desenvolupat 'LAB·A', un laboratori creatiu per investigar l'espai "des d'una mirada disciplinar". La idea ja la tenien però, per primer cop, han creat una entitat jurídica pròpia. El LAB·A és l'encarregat d'organitzar des d'aquest any el ‘workshop’ que fan a la ciutat on tenen la seva seu, Olot. És ja la desena edició i tindrà 92 alumnes. Han rebut més demandes després d'aconseguir el Pritzker però han mantingut el nombre de places.

Summary: RCR Arquitectes impulsa la creació d'una plataforma digital de coneixement internacional


Transports Metropolitans de Barcelona (TMB) ha estrenat 76 autobusos, 62 híbrids i 14 de gas natural. Tots els busos compten amb millores en l'accessibilitat i també ofereixen wifi gratuït. Una de les novetats més importants és que part dels vehicles híbrids es destinaran al servei de bus turístic convertint-se en els primers vehicles amb menys emissions de la ciutat. L'alcaldessa de Barcelona, Ada Colau, ha assegurat que aquesta renovació "és una primera mostra" perquè abans d'acabar el 2019 es compraran "fins a 253" busos, un 23% de la flota. Tots ells disposaran de sistemes de propulsió més sostenibles que els que utilitzen combustibles fòssils. Aquests vehicles nous serviran tant per renovar la flota com per ampliar el servei. En concret es renovaran els busos que tenen més de 15 anys i que segons la regidora de Mobilitat, Mercedes Vidal, "ja estan amortitzats". Tot i així, també hi haurà 66 busos que es dedicaran a ampliar el servei del transport públic a la ciutat. Vidal ha xifrat la inversió en aquests vehicles en 32 milions d'euros i ha remarcat que l'objectiu de l'equip de govern municipal és convertir la flota en la "més neta d'Europa". La renovació ha de servir "per reduir la presència del dièsel" en els vehicles de TMB. Davant d'aquesta renovació, Colau ha criticat la manca de compromís d'altres administracions en el transport públic, apuntant a la Generalitat amb un "reglament que no s'ha desplegat" que ha "d'ajudar a renovar el transport públic". Colau també ha criticat la inversió en aquest sentit que fa el govern espanyol i ha recordat que l'Estat "ha signat tractats internacionals per reduir la contaminació" però a l'hora de la veritat "no tradueix els acords en accions concretes". Per tot això, Colau ha afirmat que l'Ajuntament de Barcelona "està fent un sobreesforç" per invertir en el transport públic. A més, l'alcaldessa ha recordat que venien "d'un mandat en què no es va invertir ni en manteniment" i que "s'han hagut de fer molts deures" per posar-lo al dia. Els nous busos compten amb millores en l'accessibilitat amb rampes retràctils o polsadors pensats per a invidents. També en alguns dels nous vehicles hi haurà connectors USB perquè els passatgers puguin carregar els dispositius electrònics. Pel que fa als busos articulats també es permetrà l'entrada per les dues portes del davant, tal com passa des del 2015, amb la instal·lació de màquines per validar el bitllet a les dues portes per tal d'agilitzar les parades.

Summary: TMB estrena 62 busos híbrids i 14 de gas natural


Red Elèctrica ha tancat acords amb tots els ajuntaments per tirar endavant el nou eix de 220 kV entre Lleida i Barcelona. A la pràctica, això suposa haver acordat compensacions amb una quarantena de consistoris pel pas de la línia. El delegat de la companyia a Catalunya, Lluís Pinós, ha explicat que el traçat –que en substituirà del tot un de ja existent- s'estendrà al llarg de 184 quilòmetres (entre les subestacions de Mangraners i Begues). Red Eléctrica preveu tenir damunt la taula el projecte de la línia aquest proper juny, amb l'objectiu de començar a plantar torres sobre terreny a l'estiu del 2018. El nou eix elèctric tindrà un cost proper als 100 milions d'euros (MEUR) i serà una de les inversions estrella que la companyia farà a Catalunya fins al 2020. D'altra banda, a Barcelona, després de posar en servei la nova subestació de 'Facultats', l'elèctrica ja està tramitant les altres set que construirà a la ciutat.

Summary: Red Eléctrica tanca acords amb tots els ajuntaments per tirar endavant el nou eix de 220 kV entre Lleida i Barcelona


La Guàrdia Urbana de Barcelona, conjuntament amb la Unitat d'Investigació de la comissaria de Ciutat Vella dels Mossos d'Esquadra, han detingut sis persones en una operació aquest divendres per desmantellar un pis del carrer de Picalquers, al barri del Raval, que es feia servir per vendre drogues. En el registre, s'han intervingut diverses quantitats d'heroïna, cocaïna i metamfetamina. Des de principis del 2017 els Mossos d'Esquadra i la Guàrdia Urbana de Barcelona han realitzat 41 entrades en domicilis i han detingut 60 persones al barri del Raval, on des de fa mesos han proliferat els coneguts com a narcopisos.  Aquest domicili convertit en punt de venda de drogues havia suplert les funcions dels narcopisos del número 22 del carrer d'En Roig, que es van clausurar l'any passat, segons han explicat els veïns.  L'associació de veïns Roig-Picalquers-Robador (RPR), molt activa en la lluita contra els narcopisos al Raval, s'ha mostrat satisfeta per aquest nou operatiu policial.

Summary: Sis detinguts en un operatiu policial per desmantellar un narcopis del Raval


La ministra de Cultura i Esports del govern d'Andorra, Sílvia Riva, i la directora de l'Institut Ramon Llull, Iolanda Batallé, han signat aquest dilluns un conveni de col·laboració per a la creació de la Residència d'Arts, Ciències i Humanitats Faber – Andorra, ubicada als Tallers de la Massana del Principat. El seu impuls arriba després de la valoració positiva que se n'ha fet de l'equipament del mateix tipus que hi ha a Olot i l'objectiu és el d'adaptar a la realitat andorrana els procediments que s'han anat desenvolupant a la capital de la Garrotxa. La residència permetrà acollir creadors i professionals de diversos àmbits que hi vulguin fer una estada per desenvolupar un projecte. Es preveu que per aquestes instal·lacions hi passin des d'escriptors o traductors a artistes de diferents disciplines, estudiosos, científics i musicòlegs, entre d'altres. Tenint en compte el perfil i el nivell acadèmic i professional de les persones que han passat per Faber – Olot aquests darrers anys, el ministeri de Cultura andorrà preveu que els residents que aculli Faber – Andorra despertaran l'interès general. Per aquest motiu, està previst afavorir intercanvis amb d'altres creadors, estudiants i diversos col·lectius del país que puguin estar interessats en l'activitat o l'àrea de treball que desenvolupi el resident, per tal d'establir el màxim de sinergies possible. El conveni entre l'Institut Ramon Llull i el ministeri de Cultura andorrà es renova anualment i tindrà un pressupost inicial de 6.000 euros pels mesos que queden d'any i de 12.600 euros pel 2020. Un altre dels objectius del projecte és formar part d'un marc de desenvolupament de diplomàcia cultural. La creació de Faber – Andorra, juntament amb els residents que aculli, i la col·laboració de l'Institut Ramon Llull han de permetre crear i establir col·laboracions amb residències internacionals que acullin residents provinents del Principat andorrà. En aquest sentit, un comitè format per representants de l'Institut Ramon Llull i del ministeri de Cultura i Esports d'Andorra s'encarregarà de fer el seguiment del projecte i seleccionar les candidatures escollides. Les convocatòries són obertes a professionals de tot el món. Inicialment, seran individuals. En aquesta primera fase de desenvolupament del projecte s'ha fixat un màxim de 10 residents a l'any i una estada de tres setmanes per a cadascun. Després de la primera convocatòria, que va tenir lloc al final de març passat, s'han seleccionat els 5 primers residents i el 9 de setembre es rebrà a la d'elles: l'americana Kathleen McNerney, a qui seguiran Irina Poleshchuk, Paul Behrens, Paul Gifford i Raisa Jurva.

Summary: L'Institut Ramon Llull i el ministeri de Cultura andorrà signen un conveni per crear la Residència Faber – Andorra


L'increment va ser inferior a la mitjana estatal, que va ser del 15,8%  ACN Madrid.-La compravenda d'habitatges a Catalunya va augmentar al febrer un 12,6% respecte el mateix mes de l'any passat, segons l'Institut Nacional d'Estadística. En concret, es van concretar 5.304 operacions de compravenda -les millors dades des del gener del 2013, quan se'n van registrar 5.635- de les quals el 15,2% (805) eren pisos nous, mentre que el 84,8% restant eren de segona mà (4.499), mentre que el 88,3% eren habitatges lliures (4.685) i l'11,7% (619) eren protegits. D'altra banda, respecte el mes anterior, es va registrar un augment del 4%. Pel que fa a la resta de l'Estat, la compravenda d'habitatges es va incrementar un 15,8%, fins als 34.771 operacions. D'aquestes, un 89,2% van correspondre a habitatges lliures i el 10,8% eren de protecció oficial, mentre que el 22,5% eren nous i el 77,5% de segona mà. Per demarcacions, els augments més destacats han estat a les demarcacions de Girona i Barcelona. Així, a les comarques de Girona l'increment va ser del 15,1% respecte el mateix mes de l'any passat, fins als 729 habitatges, dels quals 93 eren nous i 636 de segona mà, i 692 eren lliures i els 37 restants de protecció oficial. Pel que fa a les comarques de Barcelona, l'augment va ser del 14,7% al febrer, fins a les 3.709, de les quals 539 eren nous i 3.170 de segona mà, mentre que 3.170 eren lliures i 539 protegits. Es tracta de les millors dades des del novembre de 2012 (4.571). D'altra banda, a la demarcació de Lleida, el creixement va ser més moderat al febrer, concretament del 7,8% respecte el mateix mes de l'any passat. Així, es van vendre 277 pisos, dels quals 73 eren nous i 2014 de segona mà, mentre que 246 eren lliures i 31 protegits. Els 277 pisos venuts són la millor dada al territori lleidatà des de l'agost del 2013, quan es van registrar 287 operacions de compravenda. Per últim, a la demarcació de Tarragona no hi ha hagut variació al febrer respecte el mateix mes de l'any passat. Concretament, es van vendre 589 habitatges, exactament els mateixos que al febrer del 2015. D'aquests, 100 eren nous i 489 de segona mà, mentre que 577 eren lliures i 12 eren protegits. A la resta de l'Estat, es van registrar 34.771 operacions de compravenda, un 15,8% més que el febrer del 2015 i un 7,3% més respecte el gener. Per comunitats, la que va experimentar un major creixement va ser el País Basc (50,3%), seguit d'Astúries (40%) i Cantàbria (38,9%). En canvi, la Rioja va registrar taxes negatives (-8,6%) i Castella i Lleó (-3,9%).

Summary: La compravenda d'habitatges a Catalunya augmenta un 12,6% durant el febrer


El jaciment arqueològic de l'Esquerda està traient a la llum restes d'argamassa i calç que es van utilitzar per construir la gran muralla visigòtica i carolíngia de Roda de Ter. Un equip de 25 persones, entre arqueòlegs i estudiants, està focalitzant els seus esforços durant la campanya d'aquest estiu per documentar la tecnologia de construcció amb què es va treballar per edificar la important estructura. De moment, i a falta d'una setmana perquè concloguin els treballs, s'han trobat alguns forats de pal que podrien correspondre a estructures irregulars per subjectar politges, o estructures per poder aixecar la càrrega i, fins i tot, l'edificació d'una bastida. La directora de les excavacions, l'arqueòloga i professora de la UB, Imma Ollich, també ha destacat la descoberta d'una trentena de sitges a tocar de la muralla per la banda interior que revelen l'indret com un enclavament on s'hi guardaven queviures per a molta gent.

Summary: Troben restes del material que es va utilitzar per construir la gran muralla medieval de l'Esquerda de Roda de Ter


El llegat musical de Pau Casals ha sonat de nou aquest dimarts al vespre al Vendrell gràcies a l’Orquestra Da Camera Ensemble. La formació, integrada per dues violoncel•listes, quatre violins i dues violes, ha traslladat el públic de l’Auditori vendrellenc en el temps, recuperant dues de les obres que el mestre Casals havia interpretant en diverses ocasions i les quals han creat escola al llarg dels anys. Amb el Sextet de cordes nº2 del compositor alemany J. Brahms i el Quintet de cordes amb dos violoncels de F. Shubert, la formació Da Camera Ensemble ha emmudit els assistents al concert, que han omplert la meitat de l’aforament. La formació ha escollit aquest repertori assegurant que es tracta de dues obres “molt importants i emocionants” en la trajectòria de Pau Casals. Da Camera Ensemble ha actuat al Festival Internacional de Música Pau Casals reunint membres dels quartets Casals, Dalia i Quiroga, així com músics joves catalans que habitualment col•laboren amb orquestres internacionals. Amb el concert han volgut rememorar “l’herència” del mestre vendrellenc amb dues peces triades especialment per a l’ocasió, per la transcendència que van tenir en la història de Casals.  Es tracta d’obres que Pau Casals va interpretar diverses vegades en festivals internacionals, participant en quartets de primer nivell. Alhora, tenien un especial valor sentimental per a ell. De fet, Brahms va ser un dels seus músics “preferits”, tant en la seva faceta de violoncel•lista com també en la vessant de director d’orquestra, segons ha apuntat el musicòleg David Puertas. Jonathan Brown, violista de Da Camera Ensemble i del Quartet Casals, ha destacat a l’ACN que Casals “tocava de manera molt generosa, honesta i senzilla, però també intel•ligent”. Ha assegurat que aquests valors són els que el van dur a “crear escola”, sobretot durant la primera meitat del segle XX.  A través del concert interpretat aquest vespre, Jonathan Brown ha subratllat que l’orquestra ha procurat “traduir” els valors de Casals a una interpretació actualitzada. “Vivim una altra època amb uns altres criteris, però els valors en si segueixen sent molt importants per a nosaltres”, ha afegit. Àmplia programació fins a finals d’agost Amb el concert de l’orquestra Da Camera Ensemble, el 36è Festival Internacional de Música Pau Casals tot just està enfilant la primera etapa de la programació, que va arrencar el passat 16 de juliol. El Festival té encara per davant més de deu concerts, entre els quals despunta el que oferirà demà dimecres el violoncel•lista Jean-Guihen Queyras.  De cara a la recta final, el proper 18 d’agost també passarà pel FIMPC Michal Kanka, que actuarà amb Miguel Borgues Coelho al piano, mentre que la programació culminarà el dia 27, amb l’Orquestra Camerata XXI. Els organitzadors del Festival ja van avançar el passat mes de juny que aquesta seria l’última edició del FIMPC amb el format habitual, ja que de cara al 2017 està previst un canvi d’estructura amb una programació més condensada en menys dies.

Summary: L’orquestra Da Camera Ensemble reviu el llegat musical de Pau Casals al 36è FIMPC


El Pacte Nacional pel referèndum ha fet aquest Primer de Maig la seva segona gran campanya massiva de recollida de signatures de suport al referèndum, després de Sant Jordi. Un centenar de voluntaris del Pacte han instal·lat dues carpes al centre de Barcelona –plaça Urquinaona i plaça Universitat– coincidint amb la manifestació sindical i han recollit també firmes al llarg del recorregut de la manifestació. El portaveu del comitè executiu del Pacte Nacional pel Referèndum, Joan Ignasi Elena, ha situat la reivindicació nacional del referèndum com "una cara de la mateixa moneda" de la reivindicació social que representa l'1 de maig. El portaveu del comitè executiu del Pacte Nacional pel Referèndum, Joan Ignasi Elena, ha assegurat aquest dilluns que allà on hi hagi mobilització a Catalunya, el Pacte Nacional pel Referèndum també hi serà perquè la seva és una reivindicació "transversal" que "reclama el que reclama la majoria dels catalans". En aquest sentit, i vinculat al Primer de Maig, Elena ha celebrat que històricament "la classe treballadora han liderat també les mobilitzacions de reivindicació nacional" i que ara també han donat suport i han participat activament en la reivindicació per la celebració d'un referèndum a Catalunya. El Pacte Nacional pel Referèndum celebra aquest dimarts a la tarda la seva executiva, on s'espera que es donin a conèixer els resultats de les recollides massives de signatures, entre Sant Jordi i l'1 de maig. El dia de Sant Jordi hi havia al carrer 5.000 voluntaris repartits en un miler de punts de recollida.

Summary: Elena situa la reivindicació nacional com "una cara de la mateixa moneda" de la reivindicació social del Primer de Maig


L'Ajuntament de Lleida destinarà durant aquest any prop de 400.000 euros en diferents actuacions de millora als camins de l'Horta. En primer lloc, durant aquest primer semestre s'han realitzat millores en el marc, principalment, de la campanya de manteniment en què s'han fet reparacions del ferm, desbrossaments de vorals, arranjaments o reposicions de senyalització horitzontal. En segon lloc, properament la Paeria abordarà quatre actuacions importants al camí de l'N-240 a Grealó, al Camí Vell d'Alcoletge, al Camí de les Torres de Sanui a la Cerdera i als ponts sobre la via del ferrocarril Lleida Tarragona. Altrament, l'equip de govern municipal ha presentat aquest dilluns la seva proposta per a la gestió de les finques desocupades de l'Horta que, entre altres mesures, planteja possibles cessions d'aquestes parcel·les per posar-les a disposició dels sectors productius. Durant el primer semestre de l'any, dins de la campanya de manteniment, la Paeria ha destinat més de 240.000 euros a fer treballs en 30 camins de terra, en els quals s'han revisat 103 quilòmetres, així com en 55 camins asfaltats amb uns 90 quilòmetres revisats. Així mateix, ha dut a terme actuacions en el ferm amb petites reparacions d'un total de 180 quilòmetres de camins municipals i 20 quilòmetres de camins d'altres administracions. També s'han executat tasques de desbrossament en una cinquantena de camins, amb un total 280 quilòmetres de vora desbrossats (un sol sentit). A més, s'han realitzat treballs de millora de la senyalització horitzontal amb la reposició de 5 senyals, tot i que hi ha prevista fer-ne alguna més properament. La Paeria té previst fer durant el mes de setembre alguna actuació més dins de la campanya de manteniment com al camí de l'antiga N-II (zona 3 Pontets) o la millora de la seguretat a la Caparrella. Projecte de quatre actuacions més a l'Horta de Lleida La Paeria té previst actuar en tres camins més de l'Horta com són el Camí de l'N-240 a Grealó, el Camí Vell d’Alcoletge i el Camí de les Torres de Sanui a la Cerdera, així com un altra actuació que s'inclou també en aquest projecte als dos ponts de la partida de Grealó i Quatre Pilans que travessen la via de ferrocarril convencional Lleida-Tarragona. D'aquesta manera, s'asfaltaran completament el Camí de l'N-240 a Grealó i el Camí de les Torres de Sanui a la Cerdera. El Camí de l'N-240 a Grealó té una longitud d'1,7 quilòmetres amb una amplada de 4,50 en què el paviment s'ha anat degradant amb el pas del temps, de la mateixa manera que el camí de les Torres de Sanui a la Cerdera, d'1,4 quilòmetres i que compta amb tres trams ben diferenciats. Al Camí Vell d'Alcoletge s'actua al paviment d'un tram d'una longitud de 800 metres, des del límit de la zona urbana (al polígon industrial El Segre) fins a la cruïlla amb la zona d'activitat logística. Als dos ponts de la partida de Grealó i Quatre Pilans es millorarà la seguretat i s'instal·laran noves baranes metàl·liques. Es corresponen al pont de la carrerada d'Artesa o camí del Tossal, i el pont del camí del Pont Nou a les Granges de Vilanova. El pressupost global d'aquest projecte, que inclou les quatre actuacions i que l'ajuntament de Lleida traurà a licitació, és de 150.000 euros. Proposta per a la gestió de les finques desocupades de l'Horta El tinent d'alcalde de la Paeria i regidor de l'Hàbitat Urbà i Rural i la Sostenibilitat, Fèlix Larrosa, ha participat aquest dilluns en la reunió de la Comissió Territorial de l'Horta en què s'ha presentat una proposta d'acord per avançar en els treballs per crear una eina de gestió per a les finques que estan desocupades de l'Horta de Lleida. Larrosa ha explicat que la proposta de l'equip de govern se centra en tres objectius principals: d'una banda, treballar en possibles cessions d'aquestes finques desocupades de manera que permeti posar-les a disposició a favor dels sectors productius. En segon lloc, la gestió d'aquestes finques desocupades permetran la millora de l'Horta des d'un punt de vista paisatgístic, però també des de la vessant de la seguretat i salubritat. I, per últim, treballar en la realització d'un pacte d'intermediació de l'Ajuntament de Lleida per actuar davant de tercers. A més, Larrosa ha informat de les actuacions realitzades als camins de l'Horta enguany, així com de les actuacions properes que es duran a terme.

Summary: L'Ajuntament de Lleida destina prop de 400.000 euros a millorar i arranjar els camins de l'Horta


La Junta Electoral obre la via judicial contra l'alcalde de Torroella de Montgrí (Baix Empordà) per mantenir les pancartes a favor dels presos i els llaços grocs a la façana de l'Ajuntament aquest 10-N, el dia de les eleccions generals. Ho fa arran d'una denúncia presentada per Ciutadans (Cs). L'acord de la Junta Electoral de Zona (JEZ) de la Bisbal d'Empordà subratlla que les fotografies que acompanyen la denuncia "evidencien" que el govern municipal "no va complir l'acord que li requeria expressament la retirada de símbols partidistes". Per això, la JEZ envia el cas a la Fiscalia de Girona perquè investigui si l'alcalde, Jordi Colomí (UPM), ha comès un delicte de desobediència. L'acord de la JEZ de la Bisbal d'Empordà s'ha pres arran d'una denúncia presentada per Cs. Era la segona del partit que arribava davant la junta electoral, i es va interposar el 10 de novembre, el mateix dia de les eleccions al Congrés i al Senat. La denúncia s'acompanyava amb fotografies de la façana de l'Ajuntament, on s'hi veuen llaços grocs, una estelada i tres pancartes. A dues s'hi llegeix 'Llibertat presos polítics' i a la tercera, 'Torroella contra la sentència' (en al·lusió al judici de l'1-O). La JEZ subratlla que les imatges "evidencien" que l'Ajuntament de Torroella va incomplir "l'acord que li requeria expressament la retirada dels símbols partidistes de la casa consistorial, amb l'advertiment al seu representant que en cas de no complir-lo podria ser constitutiu d'un delicte de desobediència". Per això, la JEZ de la Bisbal ha acordat trametre el cas a la Fiscalia de Girona perquè, si cal, s'iniciïn "les accions penals pertinents" contra l'alcalde, Jordi Colomí, per un delicte de desobediència. Colomí, que es va presentar a les municipals sota les sigles d'Unitat i Progrés Municipal (UPM) va accedir per primer cop a l'alcaldia aquest passat mes de juny. Ja havia estat regidor d'Urbanisme entre els anys 1991 i 2003.  A les municipals d'aquest maig, UPM va guanyar les eleccions a Torroella de Montgrí i va treure sis regidors. Colomí va ser investit alcalde després de tancar un acord amb ERC (que va ser segona força, amb quatre edils).

Summary: La JEZ porta a Fiscalia l'alcalde de Torroella per tenir pancartes i llaços grocs a la façana de l'Ajuntament el 10-N


El rànquing definitiu del Gremi de Llibreters de Catalunya ha consolidat 'La filla del capità Groc' de Víctor Amela (Planeta), 'Tot això ho faig perquè tinc molta por' (Proa) d'Empar Moliner i  'La noia del tren' (La Campana) de Paula Hawkins en les tres primeres posicions de la ficció en català. La llista dels més venuts de no ficció en aquesta llengua es manté, amb Sergi Pàmies encapçalant el podi, seguit del llibre de Carles Capdevila i de Marie Kondo. En castellà,  'La chica del tren' continua imposant-se en primera posició en ficció, seguida d''Historia de un canalla' (Plaza&Janés) de Julia Navarro. En la tercera posició, però, irromp amb força '13 Rúe del Percebe' (Ediciones B) de Francisco Ibáñez, desplaçant la novel·la d'Almudena Grandes, que cau a la cinquena posició. 'X' de Risto Mejide en castellà escala de la segona fins a la primera posició en no ficció. La llista definitiva dels llibres més venuts en català per Sant Jordi ha experimentat pocs canvis. Víctor Amela, Empar Moliner i Paula Hawkins en ficció mantenen les tres primeres posicions, mentre que en quart lloc irromp Jonas Jonasson amb la seva novel·la 'L'assassí que va somiar amb un lloc al cel (Catedral).  El premi Sant Jordi de Pep Puig confirma el cinquè lloc en aquesta categoria, mentre que 'Res no és perfecte a Hawaii' (Proa) de Màrius Serra es desploma del quart fins al novè lloc, per sota de 'L'aniversari' d'Imma Monsó. Just per sobre, en el setè lloc, se situa l'última novel·la d'Albert Sánchez Piñol 'Vae Victus' (La Campana). En no ficció en català, el canvi principal es produeix amb el Premi Pla, 'Aquella porta giratòria' (Destino) de Lluís Foix, que passa de la quarta posició fins a la sisena. Per contra, 'Generació Tomàtic' (Fanbooks) d'Andrés Palomino, assoleix el quart lloc seguit de 'Sucs verds' (Cossetània Edicions) de Carla Zaplana, que consolida la posició.   Vendes per demarcacions Per demarcacions, Barcelona és la demarcació on es van vendre més títols (41.516), seguida de Girona (11.568), Tarragona (9.748) i Lleida (9.636). quant a l'idioma, el 32,65% dels títols venuts va ser en català, mentre que el 67,35% en castellà. En canvi, a l'hora de valorar les vendes en nombre d'exemplars, el llibre en català suposa el 54,32% de les vendes, superant el castellà, que es va situar en el 45,38%.  Quant a l'idioma, el 32,65% dels títols venuts va ser en català, mentre que el 67,35% en castellà. En canvi, a l'hora de valorar les vendes en nombre d'exemplars, el llibre en català suposa el 54,32% de les vendes, superant el castellà, que es va situar en el 45,38%.

Summary: Víctor Amela i Empar Moliner en ficció i Sergi Pàmies en no ficció consoliden el lideratge dels més venuts en català per Sant Jordi


L'alcalde de Prats i president del Consorci del Lluçanès, Isaac Peraire, ha anunciat que el seu ajuntament assumirà temporalment l'adscripció del Consorci del Lluçanès fins que es creï la nova comarca. Peraire ha assenyalat que no era l'opció preferida del consistori, "el municipi no ho volia", però era la millor sortida per començar a caminar com a comarca. El batlle també ha explicat que com a conseqüència de l'aplicació de la Llei de Racionalització i Sostenibilitat de l'Administració Local (LRSAL), l'Estat va adscriure el Consorci del Lluçanès al Consell Comarcal d'Osona al mes de febrer, però aquest no ho va comunicar a l'ens supramunicipal fins després de la consulta del 26 de juliol. Ara mateix el Consorci es troba en un període de reformulació dels seus estatuts, però això no ha impedit que des de fa un mes els tretze municipis que en formen part hagin començat a treballar i s'hagin engegat una desena de projectes. El president del Consorci del Lluçanès i alcalde de Prats, Isaac Peraire, ha explicat que tot i que Prats assumeixi el Consorci, el municipi ho farà de manera temporal fins que el Departament de Governació doni llum verda a la creació de la nova comarca. Peraire ha dit que espera que aquesta situació duri "com menys temps millor", un període que es podria allargar fins a la primavera. Prats no vol fer "ostentació" d'assumir el consorci, però era la millor manera per poder seguir amb l'ens, ha dit Peraire.  A efectes pràctics, el fet que l'Ajuntament de Prats es faci càrrec del Consorci vol dir que haurà de consolidar el seu pressupost, però Peraire ha volgut deixar clar que el Consorci "tindrà vida pròpia" i s'autogestionarà sol. Tot i la situació provisional que es viu ara al Parlament fins a la seva constitució oficial, el Consorci ha demanat al Departament de Governació que comenci a redactar la nova llei de creació de la comarca del Lluçanès perquè quan entri el nou govern, es trobi la feina avançada. D'altra banda, el Consorci també està treballant en la redacció d'uns nous estatuts. Entre les propostes que es volen tirar endavant, Isaac Peraire ha destacat que el consell executiu de l'ens suparmunicipal estigui format per un consell d'alcaldes on hi seran representats els tretze batlles dels municipis del Lluçanès. A més, de mutu acord amb el Consell Comarcal d'Osona, es proposa que el consell deixi de formar part del Consorci del Lluçanès. Tot i haver manifestat la bona entesa amb el Consell Comarcal d'Osona, el president del consorci no ha amagat la sorpresa que els va causar conèixer al juliol el fet que el consell comarcal osonenc tingués adscrit el consorci des del mes de febrer. Isaac Peraire ha volgut posar de manifest que en la nova etapa del Consorci es reafirma el treball conjunt entre els tretze municipis del Lluçanès, cosa que es confirma amb la participació dels tretze alcaldes en totes les decisions. D'aquesta manera, aquells municipis on l'opció del 'no' va ser la majoritària, també estan treballant perquè el Consorci tiri endavant. En aquest sentit, la voluntat de Peraire i dels municipis del 'sí' és "convèncer tothom" perquè quan s'acabi creant la comarca els del 'no' també en vulguin formar part.  El president del consorci ha assenyalat que tot i aquest període de canvis, l'ens fa un mes que treballa en nous projectes. D'entre les diferents línies de treball, Isaac Peraire ha destacat la unificació d'alguns serveis municipals com el de l'arquitecte del consistori que ajudaria a optimitzar recursos, la promoció turística conjunta dels diferents pobles sota una sola marca o la creació d'un servei de residus propi del Lluçanès.

Summary: L'Ajuntament de Prats assumirà temporalment l'adscripció del Consorci del Lluçanès fins que es creï la nova comarca


El portaveu parlamentari de JxCat, Albert Batet, ha instat l'independentisme a reflexionar després de la constitució dels ajuntaments: "És evident que l'únic que ha portat l'estratègia d'eixamplar la base amb els comuns és que els tenim ocupant l'alcaldia de Barcelona, gràcies al vot del 155. Per tant, l'estratègia no deu haver estat massa exitosa", ha valorat en una roda de premsa aquest dilluns al matí al Parlament. Batet considera que alguns pactes municipals són "l'antítesi de l'esperit de l'1-O". D'altra banda, el líder de JxCat, Carles Puigdemont, rebrà demà a la tarda a Brussel·les una delegació de representants territorials de la formació, en especial d'alcaldesses que han perdut la governabilitat, com les de Sant Cugat, Tàrrega o Figueres. També s'hi desplaçarà algun membre del Govern.

Summary: JxCat insta l'independentisme a reflexionar: "Eixamplar la base amb els comuns no ha estat una estratègia exitosa"


Jéssica Albiach i Marc Bertomeu, membres de Podem, entren a la direcció del nou espai ACN Barcelona.-Els caps de llista de l'Equip En Comú Podem han estat els dos candidats més votats a les eleccions als òrgans provisionals que pilotaran per ara el nou espai dels comuns. El portaveu d'Un País en Comú i diputat al Congrés, Xavier Domènech, és el més votat a la comissió executiva, i l'alcaldessa de Barcelona i líder de BComú, Ada Colau, la que més suports ha recollit a la coordinadora nacional dels comuns. També formen part de l'executiva transitòria la diputada de CSQP i exdirigent de Podem, Jéssica Albiach, i el líder de la formació morada a Barcelona, Marc Bertomeu, molt aplaudits durant l'assemblea fundacional. Als òrgans de direcció, hi tenien dret a vot 6.805 persones i ho han acabat fent 5.540. Són un 80,26% sobre total de persones amb dret a vot, i un 58,86% sobre total de persones que s'han registrat a Un País en Comú, 9.279.

Summary: Xavier Domènech i Ada Colau, els candidats més votats a l'executiva i a la coordinadora dels comuns


La diputada de la CUP Natàlia Sànchez ha demanat al president de la Generalitat, Quim Torra, que deixi "d'enganyar". En la seva intervenció en el marc de la compareixença de Torra per explicar l'estructura del nou Govern, Sànchez ha denunciat que no s'han complert cap dels objectius. "Ni Govern restituït ni Govern efectiu", ha etzibat. Segons la diputada cupaire, el Parlament continua sota "estat d'excepció", les institucions es mantenen "segrestades" i les finances de la Generalitat "intervingudes". Segons la CUP, es tracta d'un Govern "netament autonòmic" que farà polítiques "neoliberals" i ha alertat que si volen un projecte de 70 diputats en què s'hi sumi la CUP, "no van per bon camí sinó en contra direcció". Sànchez ha començat la seva intervenció assegurant que "la democràcia continua suspesa i que la repressió de l'Estat va fent camí". En aquest context, ha reclamat directament al Govern de Torra que no enganyi els ciutadans. "Tot el país com el Parlament continua en estat d'excepció. No s'enganyin , no ens enganyin i no enganyin la gent, parin si us plau", ha exclamat.   Segons la CUP, per més "miratges" que arribin des del PSOE, no s'han recuperat les institucions que, per a Sànchez, continuen segrestades. Malgrat retreure al nou Govern que no tingui la intenció de dirigir-se cap a la "ruptura", sí que ha agraït la "valentia" dels consellers d'acceptar el càrrec tenint en compte el context de "manca de llibertats".  Pel que fa al pla de govern, la CUP ha denunciat que el Govern de Torra és "netament autonòmic" amb el propòsit de desenvolupar l'autonomia i compromès amb "polítiques neoliberals". I ha avisat que amb aquestes polítiques "no es guanyarà ni una sola engruna de sobirania".  La CUP també ha posat en dubte que el Govern serveixi per ampliar la base social independentista. "Si volen un projecte de 70 diputats no van per bon camí, van en contra direcció", ha alertat.

Summary: La CUP demana a Torra que deixi "d'enganyar": "Ni Govern restituït ni Govern efectiu"


El president del govern espanyol en funcions afirma que el PSOE té "ànim" de "culminar-les amb èxit" i vol que parli amb "tots" els partits ACN Madrid.-El president del govern espanyol en funcions i líder del PSOE, Pedro Sánchez, ha acceptat l'encàrrec del rei Felip VI de sotmetre's a la investidura després de la ronda de consultes. El líder del PSOE ha explicat que a partir de la setmana que ve trucarà tots els presidents autonòmics -inclòs el de la Generalitat, Quim Torra- "per compartir amb ells el desig de poder comptar com abans millor amb un govern que posi sobre la taula propostes i solucions". En una compareixença a Moncloa aquest dimecres al vespre, Sánchez també ha dit que la portaveu socialista, Adriana Lastra, es reunirà amb "tots" els partits amb representació al Congrés per buscar "una majoria parlamentària més àmplia" per a la investidura. Les trobades també inclourien Vox o EH Bildu, formacions amb qui el PSOE havia evitat reunir-se. Sánchez ha afirmat que el PSOE té "ànim" de "culminar amb èxit" les negociacions amb ERC i ha agraït l'actitud dels republicans. El líder socialista ha afirmat que si arriben a un acord, serà "públic" i "emparat pel marc constitucional" però ha defensat que les converses han de ser "discretes" perquè "puguin culminar a bon port". El president del govern espanyol en funcions també ha explicat que dilluns convocarà el president del PP, Pablo Casado, per mantenir una reunió al Congrés i també convocarà la portaveu de Cs a la cambra baixa, Inés Arrimadas. Sobre la data de la investidura, Sánchez vol que sigui "com abans millor" però ha recordat que no depèn "únicament" del PSOE. "El primer és el què i després és el quan", ha dit. El president del govern espanyol en funcions ha demanat "responsabilitat" i "altura de mires" a tots els actors polítics. Sánchez ha assegurat que vol "construir grans consensos dialogant amb totes les forces polítiques dins un ampli marc que és el constitucional" i des d'una òptica "progressista". El líder del PSOE ha dit que "Espanya vol avançar" i ha insistit que ara cal un "període de certesa i estabilitat".

Summary: Sánchez accepta sotmetre's a la investidura i anuncia que trucarà a Torra i la resta de presidents autonòmics


‘La pel·lícula 'Barcelona 1714', d’Anna M. Bofarull, arriba aquest divendres als cinemes. Rodada en català, la cinta és un drama històric ambientat en el setge borbònic a la ciutat de Barcelona a través de la història de l'Agnès, una jove que intenta sobreviure en una ciutat en guerra. Protagonitzada per Alba Brunet i Bernat Quintana, i després de quatre llargs anys de postproducció, la pel·lícula es va preestrenar abans de l’estiu al FIC-CAT, el Festival Internacional de Cinema en Català Costa Daurada. Altres estrenes destacades de la setmana són el film de ciència ficció espacial ‘Ad Astra’, que protagonitza Brad Pitt, i també la continuació cinematogràfica de l’exitosa sèrie britànica ‘Downton Abbey’, així com la cinta de terror ‘Ghostland’, que va competir a la darrera edició del Festival de Sitges.  A ‘Barcelona 1714’ la protagonista (Alba Brunet) aspira a viure fora de la ciutat, fet que no pot entendre en Jan (Bernat Quintana), l'home a qui estima, un jove oficial dedicat en cos i ànima a la defensa de la seva terra. Acompanyen els joves protagonistes un elenc coral d’actors catalans (Francesc Orella, Juanjo Puigcorbé o Miquel Sitjar), a banda d’aparicions especials de personatges com Lluís Gavaldà, Joan Fortuny i les periodistes Elisabet Carnicé i Raquel Sans. La recreació dels 40.000 soldats que es preparen per assaltar Barcelona, i els 6.000 homes que la defensaran fins a la mort, combina actors gravats en platós de cinema amb un rerefons digital en 3D. De fet, aquest és el primer film català fet gairebé exclusivament amb croma (pantalla verda) i recreació digital 3D posterior. Aquesta complexitat ha suposat un llarg procés de postproducció feta entre Catalunya i Colòmbia els últims quatre anys. La cinta és una producció de KaBoGa que ha comptat amb la col·laboració de TV3. ‘Ad Astra’  L’astronauta Roy McBride (Brad Pitt) viatja als límits exteriors del sistema solar per trobar el seu pare, perdut en una missió d’anys enrere, per mirar de desxifrar un misteri que amenaça la supervivència de la Terra. La seva aventura desvetllarà secrets que desafien la naturalesa de l’existència humana i el lloc de la nostra espècie al cosmos.  La pel·lícula és del director James Grey (‘Two lovers’) i compta amb un repartiment d’estrelles com Tommy Lee Jones, Liv Tyler, Donald Sutherland o Ruth Negga.  ‘Downton Abbey’ ‘Downtown Abbey’ és l’adaptació a la gran pantalla de la sèrie televisiva britànica homònima. El film no condensa la trama de les sis temporades estrenades entre 2010 i 2015 sinó que planteja una continuació. Al film, la família d’aristòcrates Crawley (habitants de l’abadia de Downton) i el servei (igualment protagonista) es preparen per un moment crucial: la visita del rei i la reina d’Anglaterra. L’anunci de la visita reial i els frenètics preparatius agiten les vides d’uns i altres. La cinta està protagonitzada pel mateix repartiment d’actors i actrius de la sèrie original, i el guionista és també el de la ficció televisiva, Julian Fellowes, el seu creador.  ‘Cegado por la luz’  ‘Cegado por la luz’ (‘Blinded by the light’) és un film basat en ‘Saludos desde Bury Park’, les memòries del periodista Safraz Manzoor, ciutadà britànic d’ascendència paquistaní. A la pel·lícula Safraz és Javed, en els seus anys d’adolescent a la ciutat anglesa de Luton. Javed escriu poesia com a via escapatòria a la intolerància de la seva ciutat natal i també a la intolerància del seu pare envers la seva forma de vida. Un dia un company de classe li fa escoltar la música de Bruce Springsteen, i el jove troba en les lletres del ‘Boss’ grans paral·lelismes amb la seva vida de jove de classe treballadora. A partir d’aquí, el protagonista deixarà anar els seus somnis reprimits i aprendrà a expressar-se amb la seva pròpia veu.  ‘Ghostland’ ‘Ghostland’ ha trigat gairebé un any a estrenar-se als cinemes després que participés en la secció oficial del darrer Festival de Sitges, la tardor del 2018. En aquesta pel·lícula de terror clàssic, el director Pascal Laugier fa de la casa heretada per una mare i les seves dues filles l’escenari dels terrorífics esdeveniments. Setze anys després de l’herència, les tres dones es tornen a reunir a la casa, l’una convertida en una novel·lista d’èxit i l’altra, víctima de desequilibris mentals que ha viscut a la mateixa casa amb la mare durant tot aquest temps. En el moment de trobar-se novament es desencadena una onada de terribles esdeveniments. ‘Manou’  Aquesta pel·lícula d’animació alemanya explica la història de la Manou, una petita oreneta que, després d’un incident, és criada per una parella de gavines. L’oreneta creix pensant que és una més de la família fins que descobreix que mai serà acceptada com a tal. Per això, després de diversos intents, decideix fugir per conèixer ocells de la seva mateixa espècia. Molt aviat un problema de gran magnitud farà que orenetes i gavines hagin de treballar juntes per un mateix objectiu, i en aquest moment Manou esdevindrà en el protagonista que mai havia pogut ser.   ‘Misión Katmandú’ Un segon títol d’animació que arriba als cinemes aquest divendres és ‘Misión Katmandú’, en aquest cas una producció canadenca. A la pel·lícula, la Nelly és una detectiu novell i en Simon un investigador científic que treballaran junts en una aventura esbojarrada per provar l’existència del Monstre de les Neus. Per fer-ho, segueixen el diari d’un explorador desaparegut que conté la ubicació de l’amagatall secret del Yeti.

Summary: El drama històric ‘Barcelona 1714’ s’estrena als cinemes


Mauri assegura que no s'ha arribat a cap acord en la cimera independentista d'aquest cap de setmana a Suïssa ACN Barcelona.-El vicepresident d'Òmnium, Marcel Mauri, ha donat la benvinguda a la iniciativa de Tsunami Democràtic, que a través de les xarxes socials ha apostat per recuperar la iniciativa amb la "noviolència i la desobediència civil". En una entrevista a Catalunya Ràdio, Mauri ha afirmat que totes les manifestacions amb voluntat de respondre de manera col·lectiva i a través de la lluita noviolenta i, si cal, la desobediència civil, comptaran amb la "complicitat" d'Òmnium. D'altra banda, ha explicat que no s'ha arribat a acords en la cimera independentista d'aquest cap de setmana a Suïssa entre partits i entitats independentistes. "No podem explicar cap tipus d'acord perquè no hi és. Hi ha diversitat de mirades. Però hi ha un compromís i la voluntat compartida de buscar aquest consens i unitat estratègica davant una sentència dura", ha afegit.  Mauri ha admès que l'independentisme encara no està en la fase d'explicar cap tipus d'acord perquè està en la "fase de posar-se d'acord". "Quan hi siguin, es podran explicar", ha insistit en ser preguntat per la cimera d'aquest cap de setmana encapçalada pel president de la Generalitat, Quim Torra, l'expresident Carles Puigdemont, la secretària general d'ERC, Marta Rovira, i amb la participació d'Anna Gabriel i representants de l'ANC i Òmnium.  Tot i així, el vicepresident d'Òmnium ha valorat positivament aquestes reunions i que hi hagi un "clima positiu".  Preguntat per la iniciativa Tsunami Democràtic que ha irromput aquest dilluns al matí a les xarxes socials, Mauri ha donat la benvinguda a la iniciativa i ha recordat que la seva entitat fa temps que aposta per la desobediència civil, com el mateix Jordi Cuixart ha defensat davant del Tribunal Suprem en el marc del judici de l'1-O.

Summary: Òmnium dona la benvinguda a la iniciativa de Tsunami Democràtic basada en la "desobediència civil"


Un passatger d'un vol de Ryanair entre Barcelona i l'aeroport d'Stansted, a Londres, va negar-se divendres a seure al costat d'una dona negra, insultant-la amb apel·latius com "estúpida vaca lletja". Un auxiliar s'hi apropa i en lloc de recriminar-li l'actitud, acaba demanant a la dona que canviï de lloc, quan ni tan sols estava al seu costat, sinó que hi havia un seient buit entre els dos. L'escena va ser gravada pel mòbil d'un passatger, que reclama a l'auxiliar que faci fora l'home del vol. El vídeo s'ha fet viral a través de les xarxes. Des de Ryanair han subratllat que han informat la policia d'Essex de l'assumpte. "I ara que aquest assumpte està en mans de la policia no podem fer comentaris", afegeixen fonts de la companyia.

Summary: Un passatger insulta i es nega a seure al costat d'una dona negra i Ryanair es limita a canviar-la de lloc


És divendres 11 de maig i toca festa grossa al Centre de Serveis per a la Gent Gran de Porqueres (Pla de l'Estany). Vint joves s'acomiaden d'una quinzena d'avis que han apadrinat durant uns mesos. Un cop per setmana aquests estudiants han dedicat unes hores a conviure amb persones grans, i evitar així que "se sentin soles". La Maria Rosa Güell ja fa un temps que va al centre i ha compartit estones amb la Karen Flores, una estudiant d'ESO de Banyoles. "Xerrem de tot el què et puguis imaginar. L'experiència amb els 'nanos' m'ha encantat i els trobaré molt a faltar", assegura. Malgrat que està contenta per les hores que ha passat amb la Karen, lamenta que s'acabi, tot i que espera seguir mantenint el contacte amb ella. La jove se la mira, somriu i fa un gest afirmatiu amb el cap. La iniciativa 'Apadrina un avi' de Càritas ha comptat amb 688 estudiants voluntaris a les comarques gironines que han atès 576 ancians. Passejar, jugar a cartes o simplement xafardejar són algunes de les activitats que la Maria Rosa Güell i la Karen Flores fan al Centre de Serveis per a la Gent Gran de Porqueres. Les separen prop de 60 anys, una diferència que tant una com l'altra veuen com un avantatge i no pas com un inconvenient. "Parlem de tot, de la vida, de com li van els estudis no ens avorrim pas", ressalta la Maria Rosa. La Karen riu i explica que entrar al programa 'Apadrina un avi' ha estat per a ella una experiència "molt profitosa". "Aprens molt de la gent gran, i espero que quan jo ho sigui també tingui algú per passar l'estona", explica. La iniciativa ha estat un èxit aquest any a les comarques gironines. De fet, ha superat les expectatives i és que hi ha més voluntaris que avis per atendre. En concret, 688 joves apadrinen 576 persones grans. La crescuda d'estudiants que s'ofereixen és especialment destacable a la comarca del Pla de l'Estany, on s'ha passat de 80 voluntaris el curs anterior a 107 aquest curs 2017-2018. Això fa que en alguns casos dos joves apadrinin el mateix ancià. És el cas de l'Arnau Caballer i d'en Lluís Estudis. Expliquen que quan una representant de Càritas va anar a l'institut a presentar-los el programa van tenir clar que s'hi volien apuntar. Ho fan per ajudar i perquè "no costa res". "La gent gran necessita distreure's, per no estar tot el dia tancats a casa avorrits", diu en Lluís.  L'Arnau lamenta haver-se d'acomiadar de l'àvia que apadrina amb el seu company, però diu que intentarà mantenir-hi contacte. "Ella ara a l'estiu no ens tindrà a nosaltres per explicar-nos coses, jugar o passejar una estona. Ens sap greu en aquest sentit", assenyala el jove. De fet, abans d'acabar el programa la directora del centre, Ester Argossà, va recordar a tots els que han participat en la iniciativa que "tenen les portes obertes" per tornar a passar una estona amb els avis "quan vulguin".  Valoració molt positiva Des del centre es mostren "encantats" amb la iniciativa de Càritas i asseguren que la valoració final és "molt positiva". "Al principi donava la sensació que els podia costar una mica més, però de seguida van agafar confiança entre ells i ha resultat ser una experiència positiva i molt gratificant", explica Argossà. La directora assenyala que és el centre qui assigna un padrí a cada avi. "Fem uns llistats on contemplem diversos aspectes com afinitats, proximitat geogràfica o disponibilitat. A partir d'aquí fem les parelles", concreta. A més de la visita setmanal que aquests joves fan als ancians, també han pogut participar en celebracions especials com la Festa de Nadal. Argossà concreta que el què es busca és crear un vincle entre uns i altres que s'enforteixi mentre avança el programa. "Els avis estan esperant que arribi el dia que el seu padrí ve a veure'l, és una situació molt especial", ressalta la directora. Els costa socialitzar Argossà explica que han de fer un "treball important" amb els avis un cop el programa acaba i els joves s'acomiaden. Per això des del centre intenten "mantenir el vincle" un cop finalitzat formalment l'apadrinament. "Els convidem a festes com les de la primavera perquè es mantingui una certa periodicitat de visites entre un i altre", explica. En aquest sentit, la directora reconeix que a molts avis "se'ls fa difícil socialitzar" de nou i per això els preparem per quan s'acaba el programa. "Quan ens demanen si els joves podran venir, els hi diem que ho parlin entre ells, i així es genera un vincle molt fort i afectiu", assenyala.

Summary: "Ens ho hem passat molt bé amb els 'nanos', ha estat una gran experiència i els trobaré molt a faltar"


El centre tecnològic de Catalunya Eurecat ha impulsat, juntament amb el Cluster Audiovisual de Catalunya, Enciclopèdia Catalana i Acceso Group, la constitució de l'Associació Barcelona Media Alliance per promoure la innovació a les indústries culturals i creatives com a mecanisme per refermar la competitivitat i la internacionalització del sector, segons ha informat aquest dilluns el centre. A Catalunya, el sector cultural ocupa 103.332 treballadors i representa el 2% del PIB. Barcelona Media Alliance fomentarà la cooperació entre les empreses i les entitats vinculades a les indústries culturals i creatives, amb la finalitat d'enfortir la innovació en el teixit empresarial del sector. També desenvoluparà activitats que facilitin la identificació, l'anàlisi i l'execució de projectes de recerca i d'innovació destinats a millorar la capacitat competitiva en aquest àmbit. Paral·lelament, col·laborarà amb els organismes públics competents i les diferents iniciatives públiques i privades d'impuls del sector. Les indústries culturals i basades de l'experiència són un dels set àmbits sectorials líder fixats a l'estratègia RIS3CAT, establerta amb l'objectiu d'impulsar la recerca i la innovació per a l'especialització intel·ligent de Catalunya d'acord amb les exigències formulades per la UE en aquest sentit. Així, Barcelona Media Alliance desenvoluparà les seves activitats amb la voluntat d'enfortir aquest paper de lideratge de les indústries culturals i creatives en la transformació de l'economia catalana cap als objectius 2020, segons ha apuntat Eurecat. Així, l'objecte activitat de Barcelona Media Alliance comprèn les indústries culturals i creatives i, molt especialment, l'audiovisual i el multimèdia, els llibres i la premsa, la publicitat, el patrimoni, arxius i biblioteques, les arts visuals, i les arts escèniques i musicals. Barcelona Media Alliance assumirà les activitats de l'AEI Barcelona Media Cluster, amb el propòsit de mantenir l'impuls de les iniciatives orientades al foment de la innovació que ha desenvolupat des de 2007.

Summary: Neix l'Associació Barcelona Media Alliance per promoure la innovació de les indústries culturals i creatives


El president Carles Puigdemont i els consellers destituïts Toni Comín, Meritxell Serret, Lluís Puig i Clara Ponsatí són a Brussel·les, i aquest dijous no han viatjat a Madrid per declarar a l'Audiència Nacional, on se'ls acusa de rebel·lió, sedició i malversació de fons públics. Puigdemont i els quatre consellers són, doncs, el grup final de representants del govern destituït que es queden a Brussel·les, segons han confirmat fonts properes a ells. En un comunicat aquest dimecres, el govern "legítim" ja va confirmar que una part de l'executiu aniria a declarar a Madrid i l'altre es quedaria a la capital belga per emplaçar Europa a buscar una solució dialogada al conflicte.  L'advocat belga de Carles Puigdemont, Paul Bekaert, va proposar dimecres que el president Carles Puigdemont sigui interrogat des de Bèlgica. En declaracions a l'agència Associated Press, l'advocat va defensar que pot ser interrogat a Bèlgica perquè hi ha disposicions legals que ho permeten.  En una altra entrevista, en aquest cas a la televisió holandesa NOS, l'advocat belga va argumentar que Puigdemont no aniria a l'Audiència Nacional perquè "prefereix observar i esperar". "Volem esperar la reacció del govern espanyol i veure què passa", va assenyalar l'advocat, que considera que la probabilitat que detinguin Puigdemont "és molt gran".

Summary: Puigdemont, Comín, Serret, Puig i Ponsatí es queden a Brussel·les


Els ajuts d'urgència de Serveis Socials a Tarragona ciutat per a famílies que pateixen pobresa energètica s'han disparat un 128% en els darrers tres anys. Del 2013 al 2016, les ajudes concedides han passat de 342 a 782. A Reus, on el novembre passat va morir una dona gran que es trobava en situació de pobresa energètica, es van destinar més de 375.000 euros en aquest tipus d'ajuts durant el 2016. Ambdues ciutats han decidit posar en marxa un servei d'assessorament energètic. A Tarragona està adreçat a famílies vulnerables i a Reus, a la ciutadania en general, si bé comparteixen el mateix objectiu: pal·liar al màxim els factors que poden desencadenar pobresa energètica, com ara tramitar el bo social d'electricitat o modificar la potència contractada al domicili, en la majoria de casos, sobredimensionada. El servei s'ofereix des de centres cívics. A Tarragona, des del 20 d'abril, ja s'han atès a 39 persones. Aquest projecte arrenca del treball conjunt i transversal de les dues ciutats, de diferents colors polítics, a la taula de la pobresa energètica. A part de treballar-hi el personal propi de Serveis Socials, s'han contractat tècnics del Col·legi d'Enginyers Tècnics Industrials de la demarcació de Tarragona.  Cada ciutat implanta el seu servei d'assessorament, amb matisos diferents, però comparteixen objectiu, i és que el client pugui tenir el millor tracte en el seu rebut de la llum, l'aigua i el gas, sobretot amb el gran desconeixement que impera sobre els contractes en aquests subministraments. Canviar de comercialitzadora, modificar la potència contractada o la discriminació horària o tramitar el bo social d'electricitat són algunes de les principals gestions que els professionals tramitaran per als interessants. A Reus només tenien bons socials, menys d'un 10% de les famílies amb ajuts.  En el cas de Tarragona, són usuaris derivats des de Serveis Socials. A través d'aquest servei, es fa un primer contacte amb l'usuari i, si es considera oportú, es porta a terme una visita per tal de fer una petita auditoria energètica al domicili per valorar si hi calen intervencions per pal·liar deficiències. Dels 782 ajuts de l'any passat de Serveis Socials de Tarragona, 456 corresponien a famílies amb dificultats amb l'electricitat, 195 era pel servei d'aigua i 131, pel gas -quan l'any 2013 se n'havien tramitat 194, 76 i 72, respectivament. En aquests tres anys, els ajuts d'Ematsa també s'han disparat, de 264 a 557. "No tenim data de caducitat, això s'anirà portant a terme d'una manera continuada i amb la intenció de fer-ho extensiu a d'altres centres cívics de la ciutat", ha explicat la regidora de Polítiques d'Igualtat i Serveis a la Persona de l'Ajuntament de Tarragona, Ana Santos. "Les dues ciutats hem hagut d'aprendre a treballar conjuntament i s'ha avançat moltíssim; o ens posem tots els agents i les administracions a treballar amb el mateix objectiu o serà difícil que les famílies vulnerables deixin d'estar en situació de desavantatge",  ha conclòs la regidora de Benestar Social de l'Ajuntament de Reus, Montserrat Vilella.

Summary: Les ajudes en pobresa energètica es disparen a Tarragona i Reus


Un jutge de Valls ha condemnat a vuit mesos de presó un veí del Pont d’Armentera (Alt Camp) que va agredir la seva filla, menor d’edat. L’home, de 53 anys i nacionalitat marroquina, no ingressarà a presó si fa treballs comunitaris i compleix l’ordre d’allunyament de la víctima durant un període de dos anys. La noia es va presentar al Consell Comarcal de l’Alt Camp per alertar que el progenitor l’havia pegat, que no era el primer cop que ho feia i que el maltractament era reiterat. Després de comprovar que tenia cops a la cama, la jove va ser traslladada al Pius Hospital per fer-li una revisió i d’immediat es va activar l’equip de valoració de maltractaments infantils (EVAMI) detectats en l’àmbit sanitari. Els Mossos d’Esquadra van detenir l’individu dijous passat a Valls, a la zona de la plaça de Sant Francesc, segons han confirmat a l’ACN fonts policials, i l’endemà mateix es va celebrar un judici ràpid. El jutge, a part de decretar els vuit mesos de presó, també va imposar l’ordre d’allunyament i una multa.

Summary: Vuit mesos de presó per maltractar la seva filla al Pont d’Armentera


El Ple de l'Ajuntament de Lleida ha rebutjat l'aprovació del Compte General del 2015, amb els vots contraris de CiU, ERC, PP, la Crida per Lleida-CUP i el Comú de Lleida. Aquests grups han justificat el seu posicionament per la gestió econòmica de l'equip de govern, que han qualificat de "deficient" i de "poc encertada", i en el cas del Comú pel fet que s'hagi portat el compte general a aprovació del Ple passat el termini màxim de l'1 d'octubre que fixa la llei. Ciutadans ha votat a favor de l'aprovació, però la suma dels seus vots amb els de l'equip de govern socialista no han estat suficients. En aquest sentit, l'alcalde Àngel Ros ha acusat la resta de l'oposició de voler fer visible, amb el seu no, que el PSC governa en minoria a la Paeria. D'aquesta manera i per primera vegada, l'Ajuntament haurà de trametre a la Sindicatura de Comptes un compte general d'un exercici financer que no ha estat aprovat pel Ple.

Summary: L'oposició tomba l'aprovació del Compte General del 2015 de l'Ajuntament de Lleida


L'Ajuntament de Tarragona tornarà a cobrar la taxa de les terrasses i d'ocupació de la via pública al sector de la restauració a partir de l'1 d'octubre, després que quedessin exempts per la crisi sanitària. El consistori també mantindrà tallats els carrers on es permet l'ampliació d'algunes terrasses per tal "d'afavorir" l'activitat de l'hostaleria fins que es reverteixi la situació "d'excepcionalitat". "El sector sap molt bé que no arreglaríem res fent excepcions si l'Ajuntament cada vegada es fa més petit i més dèbil. Ens cal molt d'Ajuntament per invertir amb molta força a la ciutat", ha afirmat el portaveu de l'equip de govern, Xavier Puig, aquest dijous, després de la taula de treball amb el sector.

Summary: El sector de la restauració de Tarragona tornarà a pagar les taxes a partir de l'1 d'octubre


L'exdiputada de la CUP Mireia Boya ha dit aquest divendres al final del judici al Tribunal Superior de Justícia de Catalunya (TSJC) que no li fa por la possible condemna per desobediència perquè el cas "va d'una cosa molt més gran, digna i legítima com els drets i llibertats del poble". De fet, ha considerat injust que ella estigui acusada de desobediència amb una pena d'inhabilitació i, en canvi, l'expresidenta del Parlament Carme Forcadell estigui empresonada per permetre la tramitació d'iniciatives parlamentàries que Boya va impulsar. "No hi ha justícia en aquesta sala", ha dit, i ha afegit que el president del TSJC, Jesús María Barrientos, pot afegir la possible condemna al seu currículum per ser magistrat del Tribunal Suprem. En el seu últim torn de paraula, Boya no s'ha retractat de res del que va fer, sinó que ha reivindicat el dret al parlamentarisme i a impulsar iniciatives que "desobeeixin lleis injustes" i trenquin amb el "règim del 78". Ha assumit la desobediència, no pas la tipificada al Codi Penal, sinó la que suposa "l'obediència al programa electoral". Tot i considerar que això no pot ser delicte, ha admès que "no surt gratis i hi pot haver un càstig". "No vull trencar la Constitució espanyola, hi estic en contra, però vull una constitució per a Catalunya", ha resumit. En tot cas, ha lamentat que una possible sentència condemnatòria farà que l'actual i els futurs parlaments catalans no puguin parlar d'independència. Per això, en el conflicte entre "resignar-se a acatar una llei injusta", intentar-la modificar per les vies legals tot i que l'estat "unilateralment no escolta les demandes majoritàries i persisteix en la via constitucional", o transformar la legalitat, ella opta per la "desobediència persistent", en considerar que "el règim del 78 ha obligat a desobeir, no dona altra opció i és legítim obrir una via davant del mur constitucional". En un llarg al·legat final, l'exdiputada cupaire ha dit que durant el judici s'ha parlat més del Tribunal Constitucional que dels cinc acusats. Per això ha opinat que potser els magistrats de l'alt tribunal haurien hagut de declarar com a testimonis per justificar el seu canvi de jurisprudència del 2014 sobre el paper de les meses parlamentàries. "Ha faltat un actor", ha dit. Boya ha dit que ella estava compromesa amb un programa electoral legal i conegut del 2015 i estava obligada a complir-lo. Ha acusat l'estat d'immobilisme i de "guerra bruta" contra els independentistes, guerra bruta que "quan no ha funcionat ha optat per la via judicial, la repressió i la violència". "El problema és que els independentistes tenen majoria parlamentària i això ha espantat l'estat espanyol, que ha reaccionat d'una forma més pròpia d'estats totalitaris", ha conclòs.  Encarant-se al president del TSJC i del tribunal que l'ha jutjada, Jesús María Barrientos, Boya li ha dit que podria posar la sentència al seu currículum per ser magistrat del Tribunal Suprem, com Barrientos ha sol·licitat, i ha acabat dient 'Visca la terra'. Per la seva banda, l'exvicepresident primer de la Mesa Lluís Corominas ha dit que quan actuaven aquells mesos de 2016 i 2017 esperaven "l'empara del poder judicial" davant de la "voluntat" del TC perquè la "Mesa fes una funció que no li pertocava". "Hem arribat aquí pel context polític", ha dit. "No se'ns acusa per haver infringit la llei, el reglament del Parlament o la jurisprudència consolidada del TC, sinó per desobeir la nova línia jurisprudencial", ha conclòs. "Se m'acusa de fer una cosa que no es va demanar als diputats i sí a la Mesa: que es limités el dret a la iniciativa parlamentària", ha afegit. L'exvicepresidenta segona Anna Simó ha opinat que el TC i l'Advocacia de l'Estat van decidir fer un ús "indiscriminat" dels incidents d'execució de sentència del propi TC per tal que la Mesa fes la "feina bruta" contra el parlamentarisme i "vulnerar" així els drets dels diputats, "trinxant" la separació de poders. "La voluntat d'escarment ha empetitit l'estat de dret i les garanties democràtiques", ha conclòs. Simó ha explicat que el control de constitucionalitat en el sistema polític espanyol sempre s'ha fet a posteriori i per part del Tribunal Constitucional, i no de forma preventiva per part d'òrgans legislatius. "Per això, no entenc que s'usi la Mesa del Parlament per coaccionar sobre els debats que es poden o no fer", ha dit, tot recordant que les interpretacions jurídiques canvien i no són unívoques. L'exvicepresident de la Mesa Lluís Guinó ha dit que el judici ha evidenciat que els tribunals no són el lloc adequat per a posicionaments polítics i ha demanat que "la política torni a la política", ja que en cap cas hi va haver la voluntat de delinquir ni de desobeir els requeriments del TC. L'exsecretària quarta Ramona Barrufet ha agraït el bon to de tota la vista oral i ha donat suport als polítics empresonats i exiliats.

Summary: Boya diu a Barrientos que no tem la sentència i que la posi al seu currículum per ser magistrat del Suprem


El president del Parlament, Roger Torrent, i el vicepresident del Govern, Pere Aragonès, s’han reunit aquest dimarts al migdia amb Carme Forcadell a la presó de Mas d’Enric, al Catllar (Tarragonès). Després d’una visita de poc més d’una hora, Torrent ha afirmat que “cap democràcia” pot mantenir una presidenta “legítima i que ha promogut el parlamentarisme” tancada entre reixes. Segons Torrent, Forcadell els ha traslladat el missatge que cal viure la Diada amb “llibertat” i des de “la pau, el pacifisme i el civisme demostrats tots aquests anys”. Per la seva banda, el vicepresident Aragonès ha justificat la seva visita al centre penitenciari per constatar que “aquesta no és una Diada normal perquè hi ha presos i exiliats per causes polítiques”. Tots dos han reconegut també a Forcadell que impulsés les mobilitzacions “més massives” que s’han registrat al continent europeu. En declaracions als mitjans a les portes de Mas d’Enric, el president del Parlament, Roger Torrent, ha assegurat que “avui és un bon dia per preguntar-nos quina democràcia pot aguantar tenir una presidenta d’un Parlament democràtic a la presó”. “Quina democràcia pot tenir una presidenta legítima, que ha promogut el parlamentarisme, tancada entre reixes. Cap democràcia es pot permetre això”, ha etzibat. Torrent ha explicat que han visitat Forcadell per transmetre-li la seva solidaritat, escalf i estima, i que, al seu torn, l’expresidenta del Parlament els ha demanat que visquin la Diada “amb absoluta normalitat, cadascú com vulgui, on vulgui i amb qui vulgui, però amb una llibertat que avui ella no pot gaudir”. A més, segons Torrent, Forcadell ha demanat que la d’avui sigui una Diada marcada per “la pau, el pacifisme i el civisme que hem demostrat tots aquests anys”.  Torrent: “Ens volen escapçar” El president del Parlament ha afirmat que Forcadell és víctima de la repressió, com també ho són Puigdemont, Junqueras i els membres del seu Govern a la presó o a l’exili, ha dit, i com també “volen que ho sigui” el vicepresident Aragonès, després que el jutge li hagi atribuït un delicte de desobediència per no impedir la celebració de l’1-O. “Ens volen escapçar, però han de saber que la democràcia no s’escapça, que això no va de noms ni persones, sinó que és un moviment democràtic de tota la gent d’aquest país, inclusiu, integrador i que suma cada vegada a més gent”, ha asseverat Torrent. El president ha explicitat a Aragonès tota la “solidaritat, escalf i suport” i ha assegurat que els tindrà “sempre al seu costat”.  Aragonès: “No és una Diada normal” Per la seva banda, el vicepresident del Govern ha justificat que s’han desplaçat al centre penitenciari perquè “aquesta no és una Diada normal”. “Estem en un moment d’excepcionalitat en què hi ha presos i exiliats per causes polítiques i hem volgut transmetre a Forcadell l’escalf, el suport i tota l’estima de la gent que aquests dies està sortint al carrer a Catalunya”, ha afirmat.  Aragonès ha subratllat també que Carme Forcadell està empresonada “per haver estat presidenta del Parlament”, per haver “donat veu” a la democràcia i per “permetre debats i tramitacions parlamentàries”. Finalment, el vicepresident ha recordat que Forcadell va ser qui va liderar l’ANC en l’inici de les mobilitzacions “més nombroses de les darreres dècades” a Europa, “sempre pacífiques i cíviques, amb esperit democràtic, inclusives i compromeses amb la independència i el dret a l’autodeterminació”.  Concentració del CDR Prèviament a la seva visita, el CDR de Tarragona ha portat a terme una concentració de suport a Carme Forcadell a les portes del centre penitenciari, abans de pujar a un autocar per desplaçar-se a la mobilització de la Diagonal. Els membres del CDR han lliurat a Torrent un ram de flors de paper perquè el fes arribar a Carme Forcadell.

Summary: Torrent i Aragonès, després de visitar Forcadell: "Cap democràcia pot aguantar una presidenta del Parlament a la presó"


L'alcalde de Tortosa, Ferran Bel (CiU), es reunirà amb el seus socis de govern, ERC, en els pròxims dies per aclarir si hi ha hagut algun canvi de criteri dels republicans respecte el monument franquista. Bel ha negat que hi hagi cap crisi de govern per aquest afer si bé ha reconegut sentir-se molest amb el comunicat de premsa enviat per ERC després d'haver-se fet pública la sentència del contenciós administratiu de Tarragona on s'obliga l'Ajuntament a fer un catàleg de vestigis franquistes a la ciutat. En aquell comunicat, ERC assegura que no correspon a l'Ajuntament fer cap actuació al monument, ja que no n'és propietari, i que no està d'acord en reclamar-ne aquesta titularitat. L'alcalde ha assegurat que des del govern municipal mai s'ha dit que es reclamarà la propietat del monument, i ha recordat que la constatació que el consistori no és titular del monòlit "ho sabíem tots".

Summary: L'alcalde de Tortosa es reunirà amb ERC per aclarir si han canviat de criteri respecte el monument franquista


Els partits d'esquerres de Tortosa, ERC, PSC i Movem Tortosa, defensen davant la consulta popular, convocada per al 28 de maig, sobre el futur del monument franquista del riu Ebre, l'opció de retirar-lo i museïtzar-lo. ERC i Movem iniciaran una campanya en aquest sentit mentre que PSC es limitarà a defensar públicament aquesta opció, "conscients" de la diversitat d'opinió sobre la qüestió que hi ha entre els seus votants i simpatitzants. Tampoc farà campanya, ni en un sentit ni en l'altre, CDC que se cenyirà a incentivar la participació, una crida que també han fet els socialistes. Polaritzats estan els dos partits contraris a la consulta. El PP, un cop convocada, ha anunciat que farà campanya pel manteniment del monument, mentre que la CUP, molt crítica amb el referèndum, demana a les forces d'esquerra que "no permetin que aquella atrocitat quedi al mig del riu" i facin campanya per la retirada.

Summary: Els partits d'esquerres de Tortosa aposten per l'opció de retirar el monument franquista davant la consulta popular


L’Ajuntament de Palafrugell (Baix Empordà) ha finalitzat les obres de consolidació del talús que hi ha a la platja del Golfet. El seu mal estat podia provocar despreniments de pedres a la platja i per això n’havien tancat els accessos al públic. Ara, els banyistes ja hi podran tornar a accedir malgrat que el consistori encara no hagi fet les obres d’arranjament de l’accés. Segons informen en un comunicat, les farà a partir del setembre, ja que actualment el camí es pot seguir sense complicacions. Ara, el consistori ja està treballant per incloure les xifres d’aforament màxim permès a l’aplicació de mòbil, tal com ja monitoritza amb la resta de platges i cales del municipi. Amb aquestes dades, els banyistes podran veure l'aforament permès. El temporal Gloria que hi va haver a finals de gener va provocar el deteriorament de la zona i això implicava que el talús estigues inestable i es poguessin produir despreniments a sobre de la platja. L’Ajuntament de Palafrugell va decidir actuar en la consolidació d’aquest talús després que el Departament de Costes de l’Estat no ho fes, malgrat ser una zona marítima. Els treballs s’han fet en dues fases. La primera d’elles es va inspeccionar la malla protectora, que estava deformada i trencada. Posteriorment es va sanejar de forma manual el talús. Els operaris van fer caure petits blocs de roca que eren inestables. En la segona fase es va col·locar una segona malla més robusta que l’anterior per garantir més seguretat als banyistes. El cost de les obres ha estat d’uns 40.000 euros i han durat un mes.

Summary: Finalitzen les obres del talús a la platja del Golfet  de Palafrugell i ja està oberta als banyistes


Agents de la Policia Nacional en col·laboració amb els Mossos d'Esquadra han desmantellat una plantació interior de marihuana que s'amagava en una de les estances annexes d'un bar de Manresa (Bages). Un operatiu policial el 10 de juny va finalitzar amb un detingut per presumptes delictes de tràfic de drogues i defraudació de fluid elèctric. El detingut era el responsable de l'establiment i seria el màxim responsable del cultiu i manteniment de la plantació. En l'operació es van intervenir 337 plantes de marihuana que estaven en una primera fase de desenvolupament. Durant la inspecció es va observar que l'home obtenia il·lícitament l'energia elèctrica per alimentar la instal·lació de la plantació i optimitzar al màxim el creixement de les plantes.

Summary: Desmantellen una plantació de marihuana en l'annex d'un bar a Manresa


Tècnics d'Adif han reparat l'avaria que aquest dimecres al matí ha provocat retards d'uns 30 minuts a les línies R1 i RG1. La incidència ha afectat el sistema de senyalització entre les estacions de Vilassar i El Masnou. Progressivament s'aniran recuperant els horaris i freqüències habituals.  (Aquesta notícia actualitza l'anterior sobre el mateix tema perquè l'avaria ja ha estat reparada)

Summary: ACTUALIZACIÓ:Reparada l'avaria que provocava retards a les línies R1 i RG1


El Gremi d'Editors de Catalunya ha distingit amb el Premi Atlàntida a l'escriptora Carme Riera. El guardó premia cada any una personalitat de reconegut prestigi que s’hagi distingit per la seva contribució al foment de la lectura i del món del llibre i, també, pel seu compromís en la promoció i defensa del valor de la cultura i de la propietat intel·lectual. El lliurament tindrà lloc el proper 9 de desembre, en el marc de la 34a Nit de l’Edició. En el mateix acte, els editors també reconeixeran l'Editorial Salvat pels seus 150 anys d’activitat editorial continuada; l'Editorial Anagrama i Tusquets Editores pel seu 50è aniversari i Triangle Postals pels 25 anys de la seva creació.  Durant el mateix acte es lliurarà també el Memorial Fernando Lara, que atorga la Cambra del Llibre de Catalunya a una iniciativa empresarial del sector del llibre de nova creació i de trajectòria reconeguda, que aquest any ha recaigut en Editorial Comanegra de Barcelona. L'Associació Col·legial d’Escriptors de Catalunya farà el lliurament del XXII Premi de Traducció Ángel Crespo a José María Micó per la traducció de l’italià al castellà de l’obra 'Comedia' de Dante Alighieri, publicada per Acantilado. Des de la primera convocatòria, l’any 1986, el Premi Atlàntida ha recaigut en personalitats de rellevància com Václav Havel, Jacques Santer, Viviane Reding, Fabià Estapé, José Manuel Blecua, Javier Solana, Jordi Savall, Joan Manuel Serrat, Jaume Plensa, Isabel Coixet, Jordi Herralde, Lluís Pascual, entre d’altres. El jurat del Premi Atlàntida, consta de 17 membres i està integrat per editors i periodistes de les capçaleres dels diaris impresos que tenen edició a Catalunya. El jurat està presidit per Patrici Tixis, president del Gremi d’Editors de Catalunya, i format pels tres vicepresidents del Gremi d’Editors de Catalunya Roman de Vicente (Anagrama), Patxi Beascoa (Penguin Random House) i Montserrat Ayats (Eumo i presidenta de l’Associació d'Editors en Llengua Catalana); els editors Daniel Fernández (Edhasa i president de CEDRO), Jordi Herralde (Anagrama), Idoia Moll (Alba), Carles Revés (Planeta), Luis Solano (Libros del Asteroide) i Núria Tey (Penguin Random House); i els periodistes Ignasi Aragay (Ara), Lluís Bassets (El País), David Castillo (El Punt Avui), Anna Cristeto (El Periódico de Catalunya), Sergi Dòria (ABC), Francisco Marhuenda (La Razón) i Sergio Vila-Sanjuán (La Vanguardia).

Summary: Carme Riera, distingida amb el Premi Atlàntida 2019


Trenta-set persones continuen ingressades per covid-19 als hospitals de les comarques gironines aquest dilluns. Són sis menys que divendres, el darrer dia que Salut va actualitzar les dades perquè ha deixat de donar les xifres durant els caps de setmana. A partir d'ara, amb l'entrada a fase 3, el Departament informarà de la situació als hospitals de la demarcació dilluns i dijous. Dels 37 hospitalitzats, hi ha sis pacients que estan en estat greu, un més que divendres. Segones les mateixes dades, hi ha 15 sanitaris contagiats, nou menys que a finals de la setmana passada. La demarcació continua per sota dels 50 ingressats des de dilluns passat.  La regió sanitària de Girona s'ha mantingut des de dilluns passat per sota dels 50 ingressos per covid-19. Dimarts es va registrar un repunt lleu d'hospitalitzacions per primer cop en les darreres dues setmanes, passant de 45 hospitalitzats a 47, dos més. Dimecres i dijous la tendència va tornar a ser a la baixa fins als 41 pacients. Divendres la setmana es va tancar amb un nou increment, arribant als 43.  Segons les dades del Departament de Salut, aquest dilluns hi ha 37 persones ingressades, sis menys que divendres. La xifra actual de 43 ingressats s'allunya molt dels 654 hospitalitzats que es van registrar el 5 d'abril, quan es va produir el pic d'ingressos a la regió sanitària de Girona des de l'inici de la pandèmia. Pel que fa a pacients en estat greu, actualment n'hi ha cinc, un més que divendres.  En relació als professionals contagiats són 15, nou menys que divendres.  Salut informa que amb l'entrada de la regió sanitària a la fase 3 actualitzaran les dades els dilluns i els dijous.

Summary: Trenta-set persones continuen ingressades per covid-19 a les comarques gironines, sis menys que divendres


Un home de 46 anys i veí de Centelles ha resultat ferit greu aquest dissabte al migdia en accidentar-se amb un ala delta prop del camp de futbol de Sant Pere de Torelló (Osona), segons han informat els Bombers de la Generalitat. L'incident ha passat cap a tres quarts de tres de la tarda. En l'accident hi han treballat dues dotacions dels Bombers que han donat suport sanitari a l'ambulància i l'helicòpter medicalitzat del Sistema d'Emergències Mèdiques (SEM) que s'han desplaçat fins al lloc. A causa de l'impacte, l'home ha resultat ferit greu i ha estat evacuat per aire a l'Hospital Vall d'Hebron de Barcelona.

Summary: Ferit greu en accidentar-se amb un ala delta a Sant Pere de Torelló


El candidat d'En Comú Podem, Jaume Asens, ha fet una crida a "totes les forces del camp democràtic" a formar "un dic de contenció" davant l'ascens de l'extrema dreta i a "concertar-se per un compromís antifeixista". Amb poc menys del 100% dels vots escrutats, Asens ha reaccionat al creixement de Vox i ha avisat que no perilla "només" l'estabilitat a Catalunya i Espanya, sinó que "les bases constitutives de la democràcia i els avenços i drets guanyats" estan "en joc". Per la seva banda, l'alcaldessa de Barcelona, Ada Colau, ha reconegut que les formacions progressistes "no han estat a l'alçada" i ha assegurat que els resultats de Vox són "una notícia nefasta". "Cap demòcrata i progressista avui pot estar content", ha conclòs Colau, que ha afegit que ells no ho estan tot i haver mantingut escons. Els comuns han centrat gran part de les valoracions a l'ascens de l'extrema dreta a l'Estat i han constatat que els resultats exigeixen a totes les forces progressistes "una gran responsabilitat" per gestionar-los. "Obliguen a totes les forces d'esquerres a sortir de les zones de confort, a ser generosos i a deixar les polítiques de trinxeres", ha explicat Asens. Així, el número 1 d'En Comú Podem ha emplaçat a Sánchez a "prendre nota" de la situació, aprendre "les lliçons" i "escoltar el mandat de les urnes". "Estem disposats a dialogar i ens posem al servei del nou mandat", ha estès la mà Asens, que també ha retret al socialista que "desatengués el mandat d'abril", en referència a les darreres eleccions. "Aquest nou mandat ens obliga a fer un sobreesforç d'entesa", ha continuat Asens, que ha remarcat que s'hi ha de treballar "a partir de demà". També Colau ha lamentat els resultats electorals i ha reconegut que les forces d'esquerres "no han estat a l'alçada". Així, l'alcaldessa ha insistit que "cap demòcrata ni progressista" pot estar "content". Colau ha recordat la majoria progressista que va aconseguir tirar endavant la moció de censura a Mariano Rajoy i ha explicat que es va generar "una nova etapa d'il·lusió, diàleg i esperança" que no s'ha acabat mantenint.  L'alcaldessa també ha remarcat que amb les primeres eleccions de l'abril, forçades amb "el bloqueig als pressupostos socials de la història", Vox ja va entrar "amb força" al Congrés i ha lamentat que ara hagin "amplificat" els resultats per culpa "d'un càlcul electoralista i de partit". "Hi ha d'haver acords amplis i transversals de les forces d'esquerres per aturar els peus a l'extrema dreta", ha demanat, per afegir després que això ha de passar "per sobre de càlculs electoralistes i de partit". Els comuns, "enfortits territorialment" Els bons resultats de Vox a l'Estat han eclipsat en bona mesura els obtinguts per En Comú Podem durant la seva valoració, que ha mantingut escons amb un total de set diputats –cinc a Barcelona, un a Tarragona i un a Girona-. Així, Colau ha admès que estan "relativament contents" tot i que "els demòcrates no han guanyat". També la valoració d'Asens ha estat agredolça, encara que ha celebrat que en un context de "polarització" s'hagin enfortit "territorialment" i "en termes nacionals" perquè, com  ha recordat, han recuperat l'escó de Girona que havien perdut als darrers comicis. Així, Asens ha subratllat que les enquestes els donaven un resultat pitjor i considera, per tant que han "consolidat" la seva posició. "Som un espai rellevant i de referència a Catalunya, donem mostres de la bona salut de l'espai", ha argumentat. Asens ha volgut carregar, també, contra Íñigo Errejón, a qui ha culpat de la pèrdua d'un dels diputats que tenien a Barcelona. Així, ha retret a Més País que els hagi "debilitat" a la circumscripció.

Summary: Asens fa una crida a formar "un dic de contenció" de l'extrema dreta i avisa que "les bases de la democràcia estan en joc"


La planta de Seat a Martorell ha iniciat la producció de l'Audi A1, segons ha informat aquest dilluns la companyia en un comunicat. El nou model es fabricarà exclusivament a la fàbrica de Seat i des de la planta del Baix Llobregat es distribuirà a tots els mercats en els quals es comercialitza. Seat ha assegurat que la producció de l'Audi A1 eleva el volum d'exportació de la planta de Martorell, que ja supera el 80%. D'altra banda, la companyia automobilística ha remarcat que aquesta incorporació, juntament amb anteriors llançaments de Seat, "permet preveure un alt volum de producció per als propers anys". La producció de l'Audi A1 és la tercera incorporació de la planta de Martorell en els darrers 18 mesos i es fabricarà en dos torns. A principis de 2017, la planta de Martorell va incorporar la fabricació de la cinquena generació del Seat Ibiza i uns mesos després la del nou Arona. Seat ha destacat que tenir la fabricació del nou model d'Audi A1 a Martorell és resultat de "l'èxit de producció" de l'Audi Q3, que va començar a mitjans de 2011. Des d'aleshores fins el passat mes de juliol s'hi van fabricar prop de 800.000 unitats a la planta de Seat a Catalunya. Actualment la nova generació de l'Audi Q3 es produeix a Györ (Hongria) mentre que l'anterior generació d'Audi A1 es va produir a Brussel·les (Bèlgica).

Summary: Seat comença a produir l'Audi A1 a la planta de Martorell


Els Mossos d’Esquadra atribueixen un presumpte delicte d’homicidi en grau de temptativa al jove detingut aquest dimecres en una casa de l’avinguda dels Boscos de Tarragona. El noi que hi vivia, de 18 anys, es va despertar amb dues ferides d’arma blanca i va trucar als serveis d’emergència. En un primer moment, ni la víctima ni l’amic que l’acompanyava van esclarir els fets, per la qual cosa els Mossos van detenir aquest amic per la seva presumpta relació amb els fets. Finalment, la víctima ha declarat als Mossos que el seu amic havia estat l’autor de les ganivetades. El presumpte agressor és un veí de Cambrils de 19 anys que passarà a disposició judicial aquest divendres o dissabte. Per la seva banda, el ferit es troba ingressat a l’UCI de l’Hospital Joan XXIII, on evoluciona favorablement.  Aquest dimecres, cap a tres quarts d’onze del matí, un veí de Tarragona de 18 anys va trucar als serveis d’emergència per alertar que estava ferit. Els agents van acudir a l’immoble, un apartament de l’avinguda dels Boscos, i van observar que el noi presentava dues ganivetades. En un primer moment, la víctima va manifestar que, en despertar-se, s’havia adonat que sagnava, però que desconeixia com s’havia produït les ferides. Poc després, els Mossos van detenir l’altre individu que era amb ell per la seva presumpta relació amb el cas, ja que també va donar unes explicacions confuses a la policia. L’arrestat i presumpte agressor és un veí de Cambrils de 19 anys a qui la víctima hauria convidat a casa seva el dia anterior. Els investigadors descarten la implicació d’un tercer individu en els fets, però la investigació continua oberta. L’arma utilitzada correspon a un ganivet de petites dimensions, de menys de deu centímetres.  La víctima evoluciona favorablement Els serveis d’emergència van traslladar el noi ferit en estat greu a l’Hospital Joan XXIII de Tarragona, on va haver de ser intervingut. Fonts del centre hospitalari han informat a l’ACN que el jove continua ingressat a l’UCI, però que evoluciona favorablement. Les mateixes fonts han indicat que s’espera que se’l derivi a planta en les pròximes hores.

Summary: El Mossos acusen de temptativa d’homicidi l’amic del noi que es va despertar amb ferides d’arma blanca a Tarragona


Un total d'11 restaurants participen en la 21a Mostra Gastronòmica de les Garrigues, que organitza el consell comarcal amb l'objectiu de donar a conèixer la cuina característica de les Garrigues així com el sabor tan especial que l'oli d'oliva dóna als plats. La Mostra, que s'ha presentat aquest dilluns a la Diputació de Lleida, tindrà lloc els caps de setmana i festius del 31 d'octubre al 13 de desembre. Els restaurants participants oferiran menús especials per la mostra amb productes d'alta qualitat elaborats a la comarca com ara l'oli, el pa o els fruits secs, juntament amb els diversos cellers de vi de la comarca. En l'edició del 2014 es van servir més de 1.200 menús, un 6% més que l'any anterior. La cuina garriguenca es caracteritza per oferir un gran assortiment de plats en què l'oli d'oliva verge extra que s'elabora a les cooperatives de la comarca és el principal protagonista.   El diputat provincial i alcalde de les Borges Blanques, Enric Mir ha afirmat que la mostra és "un exemple de promoció gastronòmica però també turística de la comarca". Segons ha assenyalat el president del Consell Comarcal de les Garrigues, Antoni Villas, en l'edició de l'any passat es van servir més de 1.200 menús, un 6% més que l'any anterior. A la presentació hi ha participat la Carme Mora, propietària del restaurant els Fogons de la Carme, a Cervià de les Garrigues. La cuinera ha destacat el paper fonamental de la Diputació de Lleida i del Consell Comarcal de les Garrigues en la promoció turística dels locals de restauració i dels pobles.  La consellera de promoció econòmica i turisme de les Garrigues, Anna Feliu, ha posat en valor els productes de proximitat zero assenyalant que és del tot necessari que el visitant aprofiti la visita als restaurants per conèixer també el paisatge de les Garrigues, així com els seus productes i el patrimoni arqueològic.

Summary: 11 restaurants participen a la 21a Mostra Gastronòmica de les Garrigues


La directora de la premiada 'La plaga', Neus Ballús, estrenarà aquest diumenge la seva esperada nova pel·lícula 'Staff only' a la secció Panorama de la Berlinale. De fet, com admet en una entrevista amb l'ACN, no s'imagina un millor lloc per iniciar el camí de la cinta, després que la directora ja va passar pel certamen de Berlín amb 'La plaga'. Ballús hi presentarà el seu nou film, rodat al Senegal, en el qual reflexiona sobre el pas de l'adolescència a la maduresa. També retrata com s'estableixen lligams entre persones diferents i si, malgrat aquestes diferències, és "possible establir relacions d'amistat honestes sense interessos". 'Staff only' està protagonitzada per Elena Andrada i Sergi López.    A 'Staff only', la Marta, una noia de 17 anys, passa les vacances de Nadal al Senegal, amb el seu pare i el seu germà, en un d'aquells viatges on tot està ja organitzat prèviament. Ella sent una gran fascinació pel Khouma, un càmera senegalès que treballa filmant les excursions dels turistes, i això tensarà la ja conflictiva relació amb el seu pare. En Khouma filma vídeos per satisfer els turistes -i seran part de la pel·lícula-, i ajudaran a la Marta a descobrir els mecanismes de com funciona el negoci del turisme. La Marta establirà també una intensa amistat amb l'Aissatou, una noia que neteja les habitacions de l'hotel, que resultarà ser una relació més forta del que s'esperava.  La protagonista té com a principal conflicte la lluita per la seva llibertat. Ella es troba en un viatge molt estructurat en una edat en la qual creu que li pertoca anar per lliure i precisament en aquell viatge és molt difícil fer-ho. Es trobarà a més amb l'oposició del seu pare. Ballús retrata a la pel·lícula actituds i situacions molt pròpies d'una edat determinada quan es passa de l'adolescència a la maduresa. "És un moment en el qual es cometen molts errors i en el qual un creu que és adult quan encara no ho és", apunta.   Un dels grans temes de fons de 'Staff only', que més li interessen a la directora de 'La plaga', és com s'estableixen lligams entre gent molt diferent entre si, que prové d'una altra realitat social i econòmica. La directora es pregunta si, malgrat aquestes diferències, és "possible establir relacions d'amistat honestes sense que hi hagi interessos creuats".  A la pel·lícula hi ha dues càmeres diferenciades que representen dues visions i dues maneres de veure el viatge. La del film és el punt de vista de la protagonista, la Marta, mentre que el vídeo domèstic és el que grava el Khouma. Els vídeos que ell fa són pels turistes i mostren, com explica Ballús, "aquesta cara fictícia i construïda de quin és el viatge ideal i com això contrasta amb la realitat: un món on hi ha avorriment, conflicte i en molts moments no passa res". La cinta i la història neixen de molts viatges que la directora ha fet. Ballús es pregunta també a 'Staff only' si és possible ser un bon turista. 'Staff only' té la dimensió que la directora volia per la pel·lícula. És, reconeix, més gran que 'La plaga' a nivell de pressupost, pel fet de ser una ficció i per estar rodada a Senegal, però com explica és una pel·lícula que "tendeix a la simplicitat" i que no necessita de "grans recursos tècnics ni barroquismes". "He vist muntant-la, que hi havia coses en les quals, tot i ser ficció, m'apropava molt al meu llenguatge més de documental", assegura.    El més difícil per la directora i l'equip de la cinta va ser trobar el finançament per tirar-la endavant i un cop ho van aconseguir no van tenir cap tipus de conflicte amb el rodatge.  Repartiment  Pel que fa el repartiment, Ballús explica que Sergi López és l'únic actor que surt a la pel·lícula. "M'agrada treballar amb no actors i amb aquesta matèria prima poc experimentada i molt autèntica". Elena Andrada, la protagonista, no tenia cap experiència en cinema i, segons Ballús, ha fet una feina sensacional amb un viatge emocional molt de veritat per una noia de 17 anys.  Berlinale El festival de Berlin és un certamen molt especial per la directora perquè va acollir 'La plaga' quan només era un projecte i el va desenvolupar al Talents. "El fet de tornar amb 'Staff only' és emocionant i et dona la sensació d'estar en un lloc ben acollida. No m'imagino un millor lloc on iniciar el camí" d'aquest llargmetratge, assegura.   Els productors de la pel·lícula 'Staff only' són El Kinògraf, productora de Ballús i Pau Subirós; Ikiru Films, fundada per Edmon Roch, i Les Films Hatari.

Summary: Neus Ballús: "No m'imagino un millor lloc on iniciar el camí de 'Staff only' que a la Berlinale"


El Pius Hospital de Valls invertirà 400.000 euros en la construcció d'un nou centre de dia a la residència Alt Camp. El projecte compleix amb el pla estratègic que el centre disposa fins el 2020 i en què un dels objectius és l'ampliació i millora dels serveis sociosanitaris per fer front a l'augment de l'esperança de vida i l'envelliment de la població. El nou centre de dia s'ubicarà a l'oest de la residència, orientat cap al camí del Bosc on hi podrà tenir un accés independent i llum natural. L'obra permetrà ampliar fins a 40 els usuaris que es podran atendre -actualment disposa de 32 places, 29 públiques i 3 privades. El centre de dia tindrà 200 metres quadrats i suposarà una inversió de 400.000 euros. En la presentació del projecte s'ha aprofitat per fer balanç dels comptes del passat 2016 que s'ha tancat amb un saldo positiu de 1.133 euros.  Durant el passat any, el Pius Hospital de Valls ha iniciat el procés de modernització integral dels espais i equipaments tecnològics del Servei de Diagnosi per a la Imatge, amb una inversió de prop de 700.000 euros. Entre altres millores, a l'abril es va incorporar un nou mamògraf digital directe amb tomosíntesi, que permet obtenir múltiples imatges simultànies de la mama per millorar la precisió en el diagnòstic. També durant aquet 2016 s'ha incrementat el personal de la residència Alt Camp implementant una ampliació de reforç durant les nits, el torn de matí dels caps de setmana, i els torns de tarda de dilluns a divendres.

Summary: El Pius Hospital de Valls invertirà 400.000 euros en el nou centre de dia a la residència Alt Camp